booktegi.eus

IBAN LAKA

hogei poematxo

+ oihu ozen bat

HITZAURREA

Zaila da zure lehen liburuaren hitzaurrea egitea. Gauza asko pasatzen zaizkizu burutik abaila bizian. Gehiegi, agian. Baina hasteko, esker ona.

Eskerrik asko familiari eta lagunei, nire ondoan momentu txar eta onetan egoteagatik, eta irakurtzeko nahiz idazteko maitasunari hauspoa emateagatik. Mila esker, bihotz-bihotzez.

Bigarrenik, eskerrik asko Booktegiri eta Aritzi, liburua argitaratzeko aukera emateagatik eta egiten ari diren lanagatik. Txalotzekoak dira beti kultura eta literatura sustatzeko egiten diren ekimenak. Bejondeizuela!

Hirugarrenik, eta literaturan zentzu hertsian murgilduz, hainbat autore ditut nire gau-mahaian ameskide. Nolanahi ere, denen artean nagusi, hiru mosketari fidel: Mario Benedetti, Eduardo Galeano eta Pablo Neruda. Hirurek literaturaz gozatzea zer den erakutsi zidaten. Bere lerroak ukendu izan ziren, eskolako zauri literarioak sendatzeko. Hilik, baina beraien ondarea bizirik. Hau bai benetako boom latinoamerikarra!

Eta, azkenik, nire liburuaren gaineko bi hitz. Izenburuak dioen moduan hogei poematxo eta oihu luze batez osaturiko liburutxoa da. Bertan nire kezka eta gogoetak agertzen dira. Konplexurik gabeko eta konplexutasun berezirik gabeko genero bezala ulertzen dut poesia, jolas eder xume.

Ongi etorri D'Artagnan poesiarekin jolastera!

BIOGRAFIA

Iban Laka Zelaia naiz. Jaiotzez gernikarra, bihotzez bilbotarra. Zuzenbidea ikasi nuen Deustuko Unibertsitatean. Ikasketen azken urtean euskara irakasteko aukera eskaini zidaten, eta, handik aurrera, itzulpenarekin batera, irakaskuntza izan dut lanbide.

Hainbat zaletasun ditut, esate baterako, irakurketa, zinema, kirola, paseatzea, natura…

Amets bat aipatzekotan, nire familiarekin itsasoaren ondoan erretiratzea.

URREZKO TXIMELETA

Intxaur-oskol nagusi

adaburutik erori

lurrean erdibi

bi hego ihesi.

ESPAZIO-BIDAIARIAK

Gau oskarbi

izarlili loti

ilargia mirari

ametsetan bidaiari.

NEGUKO PAGO

Zur ezko

goroldio soineko

garo beso

urrezuri iduneko.

BARRA-BARRA

Agenda-marrak

ziega-barrak

baldintzapeko soldata

presozain ustel.

BASAMORTUKO BALADA

Zure azala

harea pentagrama

nire ermami

nota nomada.

BASOKO ERROMERIA

Baso sarri

hozkirri trikiti

bidaso koplari

zarrazoi dantzari.

EUSKARAREN UHARTEA

Mapatik at

senperrenak hatsean harat-honat

bizigaiak eskas berant

jitoan norat.

KIROLOGIA

Kirola erlijio garaikide

gimnasioa erromes santutegi

monitorea jainko salbatzaile

bazkideak arima bekatari.

HITZARMENEZKO EZTEIA

Hizkuntza printze

literatura neskame

Curriculuma abade

eztei dohakabe.

LEHEN MUSUA

Lehen musu

udako ekaitz

barneko orkestran

perkusio hots.

BIDEGORRIAK

Istripu gehiegi

txirrindularia gurpil heroi

gidarien arduragabekeria zauri

bidegabeko odol-isuri.

ERRETIRO ATARIAN

Heriotza segan harrapari

errusiar erruleta lazgarri

karrankak hiltamuko kanpai

ametsak bat-batean hautsi.

ZURE IRRIBARREA

Bedatse lore

hosto gainalde heze

kiriketan terrai herabe

zure irribarre.

ARGAZKI-ALBUMA

Argazki-albuma

istorio ehiztari

bizipen aitortza

oldozpen margolan.

BIZKARROI IBILTARIAK

Herrialdez herrialde

baliabideak sarraski

xurgatu asebete

berriketa gutxi.

ETXE SORGINDUAK

Komunikabideak xira

gizartearen arrakaletan gora

familiak lorezain onbera

ureztatu nahierara.

ZIRRI-MIRRI

Zirimiri ezti

belar busti

zure fereka

nire aterki.

ORBEL-OHANTZE

Gaua tunt

lantzurda goi behe

elai hozbera logale

gure esku-barne ohantze.

GOIZTIRIKO LAZTAN

Goiztiriko laztan

elur-luma leun

gorputz biluzian pausa

emeki ur.

ZU ETA NI

Zu eta ni

Erromako zubi

zure eguzki-printzak

nire euri-tantak

eta alderantziz.

SHOAH URDINA

Ilunpetan mamu ihesle

marea behe erre

kresur karan eme

ontziratzeko aparteko abagune.

Txalupa astuna tente

ur apar okre

makur parez pare

artega noiz abiatzeke.

Ilbetea iparrorratz jagole

uhin herio-dantza iragarle

helmuga aldarte limurtzaile

joan itzulera olde.

Bihotz xalo ole

babes eskarmentu eskale

hasiberri noraezean fite

indarrak bildu gorde.

Urdin ustekabez bete

batzuetan abegitsu bare

maiz zakar haserre

mesede baino kalte.

Egunetik gauera neke

ur-laster egoskorren mende

aitzinera metro pare

gibelera beste horrenbeste.

Denbora itxaropen urratzaile

orratzak herdoildutako sarde

erroitz ahur hankarte

hotz egarri gose.

Ortzi nabar ainube

hodeiak berun mihise

ihurtzuriak ozen ahaire

bat-bateko denborale seinale.

Bagak tupustean lehiakide

itsaso bortitz erasotzaile

egurrezko kusku xume

zabuka borroka libre.

Oihu harrabots luze

sarrakio izu begitarte

so galdu indarge

ekinean lagun gogaide.

Ohol zartatu solte

otoi azken erregute

itolarrian hartu aire

huts eman amore.

Ostertz argitxo mele-mele

lanbroa lekuko xehe

Mediterraneoa hilerri amaigabe

gorpuak alderik alde.